  Виталий Пронин Туннэ, 16.00 часын, К. Герд нимо йӧскалык музейын усьтӥськоз «Дырвырӟон: удмурт егитъёслэн быдэ вуон йылолъёссы 1993/2017» адӟытон. «Дырвырӟон» адӟытон дасямын Тартуысь Эстон йӧскалык музейын. Адӟытонын возьматэмын пӧртэм вакытъёсысь туспуктэмъёс. Соос милемыз удмурт егитъёслэн быдэ вуонзылы сӥзем сям-нергеосынызы тодмато. Быдэ вуонэн герӟаськем йылолъёс туала вакытэ Европаысь калыкъёс пӧлын туж шер пумиськыло ни. Удмуртъёслэн но соос одӥг гуртын гинэ кылемын — Татарстанысь Огырчи (Агрыз) ёросысь Варклед-Бӧдьялан. Пи но ныл кураськон сямъёс татын совето вакытэ но ӧз бырылэ, туала егитъёс но соосты сӥлы-данлы утё.Адӟытонын возьматэмын Варклед-Бӧдьялась егитъёслэн 1993-тӥ но 2017-тӥ аръёсы оштолэзе ортчем кураськонъёссы. Туспуктэмъёс но видео 2 нимаз группаосын лэсьтэмын, котькудӥз ас дырызлы тупась техникаен ужамын: 1993-тӥ арын — плёнкаен аппарат, 2017-тӥ арын — цифровой. Лэсьтэм туспуктэмъёсты 24 ар висъя ке но, авторъёслэн ужъёсазы трос гинэ огкадез пумиське. Тунсыко соиз но: 2017-тӥ арын кураськись егитъёс 1993-тӥ арысь кураськисьёслэн пиналъёссы луо ни.Адӟытонэз радъязы Эстон литературной музейын ужась Николай Анисимов, Эстон йӧскалык музейысь тодосчиос Светлана Карм, Арп Карм, Тарту университетысь профессор Эва Тулуз.Николай Анисимов  